## La Conselleria de Justícia i Interior posa en servici nou oficines per a gestionar les ajudes urgents de la Generalitat als afectats per la DANA

*** Se situen en els municipis d’Albal, Carlet, Aldaia, Alginet, Chiva, Algemesí, Benetússer, Utiel i Turís
* En les oficines s’informa sobre les ajudes i la documentació necessària i es fan les tramitacions de les persones que ho sol·liciten**

La Conselleria de Justícia i Interior ha posat en servici nou oficines d’atenció per a gestionar les ajudes urgents de la Generalitat als damnificats per la DANA.

Estes oficines se situen a Albal, Carlet, Aldaia, Alginet, Chiva, Algemesí, Benetússer, Utiel i Turís. En els pròxims dies s’aniran obrint noves oficines en els municipis afectats.

El seu objectiu és informar les persones afectades sobre les ajudes habilitades per a pal·liar els efectes de la DANA i la documentació necessària per a tramitar la sol·licitud.

Davant la falta d’internet o de dispositius per a tramitar la sol·licitud de manera telemàtica de moltes d’estes persones, en cada una de les oficines també es facilita el servici d’acompanyament per a tramitar estes ajudes.

En estos moments ja es poden tramitar les sol·licituds de les ajudes urgents de concessió directa incloses en el Decret 163/2024, de 4 de novembre, del Consell, per a pal·liar la pèrdua de béns i estris de primera necessitat de les persones físiques i dels municipis pels gastos urgents i extraordinaris que haja hagut d’escometre.

L’import de l’ajuda per pèrdua de béns i estris de primera necessitat és de 6.000 euros per vivenda afectada.

**Ubicació de les oficines**

L’oficina d’Albal està situada a l’Ajuntament d’Albal (plaça del Jardí, 7), la d’Aldaia en l’edifici de Servicis Socials (carrer Coladors, 16), i la de Benetússer, en l’edifici Nou Espai (avinguda Camí Nou, 36).

A Carlet, l’oficina se situa en l’edifici Lluís Vives (carrer Lluís Vives, 28); en Algemesí, en la Cambra Agrària (plaça d’Argentina, 1); a Alginet, en la Casa de Cultura (carrer Arquebisbe Sanchis, 24 baix); i la de Turís se situa en el Centre d’Associacions i Joventut (carrer Jaume I).

L’oficina de Chiva es troba en l’Agència de Desenrotllament Local (avinguda Mestre García Navarro, 1), i la d’Utiel en Servicis Socials (plaça de l’Ajuntament, 1).

Fecha: 06/11/2024